Burjassot dóna el tret d’eixida a les Falles amb la solemne Exaltació de les seues Falleres Majors
2025-07-24

Cita marcada en el calendari faller de Burjassot. Un dia en el qual les Falleres Majors del municipi són les protagonistes indiscutibles. Una vesprada de celebració, de tradició i d’emoció en la qual el Centre Cultural Tívoli obri les seues portes a l’acte que posa el punt d’inici a les Falles de Burjassot.

Es tracta de l’Exaltació de les Falleres Majors de Burjassot que, enguany, tindrà lloc el dissabte 24 de febrer en el citat espai municipal. Un acte en el qual es reuniran les 24 Falleres Majors del municipi que, acompanyades dels seus familiars, amics i, com no, de les seues Comissions, viuran un dels actes més bonics de la festa fallera. Acte que començarà a les 18 hores.

L’Agrupació de Falles, presidida per Iván Heredia, i que aglutina a les 13 comissions falleres del municipi, comptant amb la col·laboració de l’Ajuntament de Burjassot, de la mà de la Regidoria de Falles, dirigida per Estefanía Ballesteros, ho té ja tot preparat per a tan important acte en el qual no faltarà la música i l’homenatge a les màximes representants de la festa fallera burjassotera.

La vesprada començarà amb la recepció, per part de l’alcalde de Burjassot, Rafa García, de les màximes representants de cada Comissió per a donar pas a l’actuació de l’Agrupació Musical Los Silos, que interpretarà bandes sonores de conegudes pel·lícules. A més, enguany es comptarà també amb l’actuació de Raúl Mejía i Tamara Moraga, que interpretaran diferents temes musicals.

Una vegada finalitzades les actuacions serà el moment de l’Exaltació, que enguany tindrà com a mantenidores de les Falleres Majors i de les Falleres Majors Infantils a Gloria Martínez Amigo i Vanesa Alonso La Cruz. Les presentadores de l’acte seran Claudia Vera Sánchez i Marta Herráiz Delgado. Després de la mateixa, es procedirà també a la imposició de les recompenses i dels reconeixements de l’Agrupació de Falles.

Per a finalitzar, el Cor Ciutat de Burjassot interpretarà l’Himne de la Comunitat Valenciana i l’Himne de Burjassot.

Una vegada finalitzada l’Exaltació, i en el mateix Centre Cultural Tívoli, tindrà lloc el Sopar de Gala.